Un pont impuartant concuistât ae fin di une gare dificile, un pôc par merit dai aversaris e un pôc pai problemis dal Udin: chei di zûc solits, ancje se alc di positîf al è saltât fûr ca e là, e chei di organic, stant che tra scualifichis, infortunis e indisposizions di sorte i blancs e neris a son rivât a Reggio Emilia cuntune formazion pardabon di emergjence.
La partide di sabide cuintri dal Sassuolo no à di bon dome il risultât – il cuart positîf consecutîf fûr cjase – e duncje il piçul avanzament in classifiche dopo dal stop cuintri de Rome, ma e presente ancje cualchi indicazion buine par ce che al tocje il caratar dai zuiadôrs e de scuadre e la lôr capacitât di adatament ae situazion. Cumò al è di sperâ che chestis indicazions a cjatin conferme ancje te prossime partide, in cjase, cuintri dal Cagliari.
L’incuintri si vierç cui parons di cjase che, in condizions miôr no dome pal organic ma ancje pal zûc e pal ategjament che si zove ancj dal efiet de vitorie di Milan di martars stât, a menin la danze e a cjatin la strade dal gol cun Zaza, dopo di un cuart di ore di predomini tatic. L’Udin, che al patìs il dinamisim dai aversaris, al è in dificoltât ancje parcè che, juste un minût plui indenant, al piert ancje un dai siei atacants di zornade, Geijo, che al à un fastidi muscolâr.
Stramaccioni al fâs jentrâ Bruno Fernandes cun chê di sapontâ la azion ofensive, lassade dute su lis spalis d Thereau. L’Udin no si piert pai trois in difese e al rispuint tal mieç dal cjamp e in atac cun cualchi buine zuiade disvilupade propit su la linie Allan-Bruno Fernandes-Thereau. Al rive cussì, prime de mieze ore, il gol dal un a un. Allan al pescje Thereau te aree di rigôr verde e nere e l’atacant francês al controle e al tire a colp sigûr: nuie ce fâ par Consigli.
Il gol al mande in crisi i parons di cjase, che a tornin al atac dome ae fin dal prin timp, cuntun tîr di Longhi e cuntune conclusion di Zaza, che però no àn sucès. Tal secont timp Stramaccion al lasse fûr Gabriel Silva, che te prime frazion nol è stât alc e ce, e al mande in cjamp Heurteaux mudant il scheme de tierce linie, che e passe di trê a cuatri zuiadôrs. Il Sassuolo al fâs valê ancjemò la sô supremazie teritoriâl, ma l’Udin si difint cun ordin e al rispuint in cuintripît cun Thereau.
Al è ancje timp pes polemichis, cuant che Berardi al cole dopo di un contrast cun Domizzi dentri de aree furlane: il contat probabilmentri al è, ma Berardi, che al è za stât amonît par simulazion, al esagjere tal evidenziâ i efiets dal impat e l’arbitri Massa al decît di no fermâ il zûc.
Plui indenant Domizzi al è protagonist ancje di un biel salvament su Zaza e Bruno Fernandes al à un pâr di ocasions par dâi un svolt ae partide, ma no lis disfrute cemût che al covente.
Un pâr di ocasions lis à ancje il Sassuolo, che a pôcs minûts de fin al cjape fintremai un pâl cun Zaza.
Il risultât al reste chel: bon pal Udin, avonde bon ancje pe scuadre di Eusebio Di Francesco, che e sperave di vinci ancjemò ma e scuen contentâsi.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn